Poliisi on saanut kymmeniä yhteydenottoja sen jälkeen, kun se julkaisi maanantaina kuvan vakavista lapsiin kohdistuneista seksuaalirikoksista epäillystä miehestä.

Poliisi julkaisi maanantaina kuvan ”Enona” tunnetusta miehestä, jota epäillään lukuisista lapsiin kohdistuneista seksuaalirikoksista. Rikokset ovat tapahtuneet Helsingin Laajasalossa useiden vuosien aikana vuodesta 2006 alkaen. Rikoksista epäilty mies on nyt 64-vuotias.

Poliisin maanantaina kertoman tiedon mukaan rikosten uhriksi on joutunut ainakin kaksitoista tekoajankohtana alaikäistä tyttöä. Poliisin mukaan kaikki uhrit eivät välttämättä tiedä joutuneensa uhreiksi, sillä he ovat saattaneet olla päihteiden vuoksi tiedottomassa tilassa.

Osa uhreista on tänä päivänä jo aikuisia, ja teoista on voinut kulua jo useita vuosia. Poliisi pyytää rikoksista jotain tietäviä ottamaan yhteyttä sähköpostitse osoitteeseen seksuaalirikokset.helsinki@poliisi.fi.

Kuinka paljon uusia ilmoituksia tai muita yhteydenottoja on tullut paljastuneessa, laajassa seksuaalirikosepäilyssä, jossa epäiltynä on 64-vuotias mies?

– Yhteydenottoja on tullut useita kymmeniä. Toistaiseksi kahta ihmistä on kuulusteltu heihin mahdollisesti kohdistuneen rikoksen vuoksi. Yhteydenottoihin vastaaminen ja niiden selvittäminen vie oman aikansa, rikoskomisario Saara Asmundela Helsingin poliisilaitokselta kertoo Ilta-Sanomille keskiviikkoaamuna.

– Poliisin täytyy ensinnäkin selvittää, täyttääkö ilmoitettu menettely jonkin rikoksen tunnusmerkistöä ja milloin epäilty rikos on tapahtunut, sillä syyteoikeuden vanheneminen lasketaan tekoajankohdasta, hän sanoo.

Onko epäilty vangittuna ja mitkä ovat rikosnimikkeet?

– Epäilty on ollut vangittuna useita kuukausia ja on sitä edelleen. Tutkinnassa on lukuisia rikosnimikkeitä, joista törkeimmät ovat tiedotteessakin mainitut törkeä raiskaus ja törkeä lapsen seksuaalinen hyväksikäyttö, Asmundela kertoo.